CELEX: 32015R0537
Language: et
Date: 2015-03-31 00:00:00
Title: Komisjoni määrus (EL) 2015/537, 31. märts 2015 , millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses košenillist, karmiinhappest, karmiinidest (E 120) valmistatud alumiiniumlakkide kasutamisega meditsiiniliseks eriotstarbeks ettenähtud dieettoitudes  EMPs kohaldatav tekst

1.4.2015   
            
            
               ET
            
            
               Euroopa Liidu Teataja
            
            
               L 88/1
            
         KOMISJONI MÄÄRUS (EL) 2015/537,
   31. märts 2015,
   millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses košenillist, karmiinhappest, karmiinidest (E 120) valmistatud alumiiniumlakkide kasutamisega meditsiiniliseks eriotstarbeks ettenähtud dieettoitudes
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
   ning arvestades järgmist:
   
               (1)
            
            
               Määruse (EÜ) nr 1333/2008 II lisas on sätestatud Euroopa Liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
            
         
               (2)
            
            
               Kõnealust liidu loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
            
         
               (3)
            
            
               Euroopa Toiduohutusamet (edaspidi „toiduohutusamet”) esitas oma 22. mai 2008. aasta arvamuses (3) soovituse vähendada alumiiniumi lubatud nädaladoosi tasemeni 1 mg kehakaalu kg kohta nädalas. Samuti oli toiduohutusamet seisukohal, et läbivaadatud lubatud nädaladoosi üldiselt ületatakse märkimisväärses osas Euroopa Liidust suuremate koguste tarbijate, eriti laste poolt. Selleks, et muudetud lubatud nädaladoosi ei ületataks, muudeti komisjoni määrusega (EL) nr 380/2012 (4) alumiiniumi, sealhulgas alumiiniumlakke sisaldavate toidu lisaainete kasutustingimusi ja kasutusmäärasid.
            
         
               (4)
            
            
               Määruses (EL) nr 380/2012 on sätestatud, et alumiiniumlakke, mis on valmistatud määruse (EÜ) nr 1333/2008 II lisa B osa tabelis 1 loetletud värvainetest, on lubatud kasutada kuni 31. juulini 2014. 1. augustist 2014 on lubatud kasutada ainult selliseid alumiiniumlakke, mis on valmistatud määruse (EÜ) nr 1333/2008 II lisa A osa tabelis 3 loetletud värvainetest ning ainult sellistes toidugruppides, mille kohta on II lisa E osas selgelt sätestatud lakkidest saadav suurim lubatud alumiiniumimäär.
            
         
               (5)
            
            
               30. oktoobril 2013 esitati taotlus laiendada košenillist, karmiinhappest, karmiinidest (E 120) valmistatud alumiiniumlakkide kasutamist meditsiiniliseks eriotstarbeks ettenähtud dieettoitudele ning see tehti vastavalt määruse (EÜ) nr 1331/2008 artiklile 4 liikmesriikidele kättesaadavaks. Taotluses nõuti košenillist, karmiinhappest, karmiinidest (E 120) valmistatud alumiiniumlakkidest saadava alumiiniumi piirnormi sätestamist sellistes toitudes. Kasutamise laiendamist taotleti meditsiinilise eriotstarbega dieettoitude puhul, mis ei ole ette nähtud imikutele ja väikelastele. Taotluse läbivaatamisel pöörati erilist tähelepanu võimalikule saadavale alumiiniumikogusele, et mitte ületada määruses (EL) nr 380/2012 sätestatud määrasid.
            
         
               (6)
            
            
               Värvainetest valmistatud alumiiniumlakkides muutub värv lahustumatuks ja käitub erinevalt asjaomasest värvainest (nt parem valgus-, pH- ja kuumakindlus, mis hoiab ära värvi migratsiooni ja annab värvainetele erineva värvivarjundi) ning seepärast on laki vormis värvaine sobivam teatavate spetsiifiliste tehniliste kasutusalade jaoks. Košenillist, karmiinhappest, karmiinidest valmistatud alumiiniumlakid sobivad vedelate kuumtöödeldud meditsiiniliseks eriotstarbeks ettenähtud dieettoitude tehnoloogilise vajaduse jaoks.
            
         
               (7)
            
            
               Komisjoni direktiivis 1999/21/EÜ (5) on meditsiiniliseks eriotstarbeks ettenähtud dieettoidud määratletud eritoitude kategooriana, mis on eriliselt töödeldud või koostatud ja ette nähtud patsientide dieetraviks meditsiinilise järelevalve all. Need on mõeldud ainsaks või täiendavaks toiduks patsientidele, kellel on piiratud, halvenenud või häiritud tavaliste toiduainete või nendes sisalduvate toitainete või ainevahetusproduktide saadavus, seedimine, imendumine, metabolism või eritumine või kellel on muud meditsiiniliselt näidustatud toitumisvajadused, kelle dieetravi ei ole võimalik tagada üksnes tavalise toitumise muutmisega, muude eritoitudega või nende omavahelise kombineerimisega.
            
         
               (8)
            
            
               Võttes arvesse EFSA Comprehensive European Food Consumption Database'i (6) (toiduohutusameti toidu tarbimise täielik Euroopa andmebaas) esitatud tarbimisandmeid meditsiiniliseks eriotstarbeks mõeldud dieettoitude kohta ja eeldades, et need sisaldavad alumiiniumi kuni 3 mg/kg, jääb nendest toitudest saadava alumiiniumi kogus tugevalt alla lubatud nädaladoosi – 1 mg kehakaalu kg kohta nädalas nii täiskasvanutele kui ka lastele. Seepärast, võttes arvesse, et kokkupuude alumiiniumiga, mida saadakse toitumisel muudest allikatest, on piiratud, eriti ainsaks toiduks mõeldud dieettoitude puhul, ei ole oodata, et meditsiiniliseks eriotstarbeks ettenähtud dieettoite tarbivad patsiendid ületaksid lubatud nädaladoosi.
            
         
               (9)
            
            
               Vastavalt määruse (EÜ) nr 1331/2008 artikli 3 lõikele 2 peab selleks, et ajakohastada määruse (EÜ) nr 1333/2008 II lisas sätestatud Euroopa Liidu loetelu toidus kasutada lubatud lisaainete kohta, küsima arvamust toiduohutusametilt, välja arvatud juhul, kui selline ajakohastamine tõenäoliselt ei mõjuta inimeste tervist. Kuna košenillist, karmiinhappest, karmiinidest valmistatud alumiiniumlakkide kasutamise lubamise laiendamine kujutab endast kõnealuse loetelu ajakohastamist, mis tõenäoliselt ei mõjuta inimeste tervist, puudub vajadus küsida toiduohutusameti arvamust.
            
         
               (10)
            
            
               Seega tuleks määruse (EÜ) nr 1333/2008 II lisa vastavalt muuta.
            
         
               (11)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1333/2008 II lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 31. märts 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 31.12.2008, lk 16.
   
      (2)  Euroopa Parlamendi ja nõukogu määrus (EÜ) nr 1331/2008, 16. detsember 2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).
   
      (3)  Scientific Opinion of the Panel on Food Additives, Flavourings, Processing Aids and Food Contact Materials (AFC) on Safety of aluminium from dietary intake (The EFSA Journal (2008) 754, lk 1).
   
      (4)  Komisjoni määrus (EL) nr 380/2012, 3. mai 2012, millega muudetakse Euroopa Parlamendi ja nõukogu määruse (EÜ) nr 1333/2008 II lisa toidus kasutada lubatud alumiiniumi sisaldavate lisaainete kasutustingimuste ja -tasemete osas (ELT L 119, 4.5.2012, lk 14).
   
      (5)  Komisjoni direktiiv 1999/21/EÜ, 25. märts 1999, meditsiiniliseks eriotstarbeks mõeldud dieettoitude kohta (EÜT L 91, 7.4.1999, lk 29).
   
      (6)  http://www.efsa.europa.eu/en/datexfoodcdb/datexfooddb.htm
   
      LISA
      Määruse (EÜ) nr 1333/2008 II lisa E osa muudetakse järgmiselt:
      
                  1)
               
               
                  toidukategoorias 13.2 „Meditsiinilise eriotstarbega dieettoidud, nagu määratletud direktiivis 1999/21/EÜ, välja arvatud toidugrupi 13.1.5 tooted” asendatakse III rühma käsitlev kanne järgmisega:
                  
                               
                           
                           
                              „III rühm
                           
                           
                              Toiduvärvid, mille puhul piirnorm kehtib nii üksikaine kui ka segu kohta
                           
                           
                              50
                           
                           
                              (88)”
                           
                           
                               
                           
                        ;
               
            
                  2)
               
               
                  toidukategooriasse 13.2 „Meditsiinilise eriotstarbega dieettoidud, nagu määratletud direktiivis 1999/21/EÜ, välja arvatud toidugrupi 13.1.5 tooted” lisatakse järgmine joonealune märkus:
                  
                               
                           
                           
                               
                           
                           
                              
                                          „(88)
                                       
                                       
                                          :
                                       
                                       
                                          košenillist, karmiinhappest, karmiinidest (E 120) valmistatud alumiiniumlakkidest saadava alumiiniumi piirnorm on 3 mg/kg üksnes vedelate kuumtöödeldud toodete puhul. Muid alumiiniumlakke ei tohi kasutada. Määruse (EÜ) nr 1333/2008 artikli 22 lõike 1 punkti g kohaselt kohaldatakse kõnealust piirnormi alates 1. veebruarist 2013.”